MUNCA PRIN AGENT DE MUNCĂ TEMPORARĂ ÎN STATE MEMBRE ALE UNIUNII EUROPENE

DEPARTAMENTUL PENTRU STUDII PARLAMENTARE ŞI POLITICI UE
DIRECŢIA STUDII ŞI DOCUMENATARE LEGISLATIVĂ

MUNCA PRIN AGENT DE MUNCĂ TEMPORARĂ 

ÎN STATELE MEMBRE ALE UNIUNII EUROPENE

STUDIU DOCUMENTAR











   
   MARTIE 2015

Documentare şi sinteză: Bogdan Mrejeru, consilier parlamentar
	Sinteza documentară poate fi accesată direct pe Intranet la pagina Direcţiei studii şi documentare legislativă.



* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
CUPRINS
I.    CADRUL LEGAL PRIVIND MUNCA TEMPORARA ÎN ROMÂNIA       3
     II. REGLEMENTĂRI PRIVIND MUNCA PRIN AGENT DE MUNCĂ                                  TEMPORARĂ LA NIVELUL UNIUNII EUROPENE                                           9                                    
BELGIA                                                                                                       12
OLANDA                                                                                                     13
POLONIA                                                                                                    14
GERMANIA                                                                                                 15
ITALIA                                                                                                         16
FRANŢA                                                                                                      17
SPANIA                                                                                                       19
CONCLUZII                                                                                                   20
BIBLIOGRAFIE

ABSTRACT

 Angajarea forţei de muncă pe o perioadă temporară devine o tendinţă tot mai accentuată în rândul companiilor prezente pe piaţa românească, în special deoarece munca temporară oferă flexibilitate. 
Prin această practică, companiile pot să angajeze în funcţie de nivelul cererii de servicii sau produse dintr-o anumită perioadă şi astfel să optimizeze costurile. În plus, creşterea a fost impulsionată şi de modificările aduse Codului Muncii în 2011
, care favorizează munca temporară şi usurează acest proces
. 
Un pas important în acest sens a fost extinderea situaţiilor în care companiile pot angaja în regim temporar. Înainte de modificarea Codului Muncii, contractul de muncă temporară putea fi încheiat doar pentru înlocuirea unui salariat al cărui contract individual de muncă era suspendat, pe durata suspendării, pentru prestarea unor activităţi cu caracter sezonier, pentru prestarea unor activităţi specializate, ori ocazionale.
Prezentul studiu documentar încearcă o prezentare analitică vizând problematica muncii temporare din perspectiva reglementării europene în domeniu – Directiva EC/104/2008
 şi transpunerii acesteia în legislaţia statelor membre ale Uniunii Europene.
În prezent, legislaţia muncii din România limitează doar tipul de activitate, în sensul în care acesta trebuie să privească o sarcină precisă şi cu caracter temporar, nefiind acceptată o activitate generală. Singura prevedere expresă care interzice utilizatorului să beneficieze de serviciile unui salariat temporar este instituită de art. 93 Codul Muncii, unde se precizează că utilizatorul nu poate beneficia de serviciile angajatului temporar, dacă urmăreşte să înlocuiască astfel un salariat al său al cărui contract de muncă este suspendat ca urmare a participării la grevă.
I. CADRUL LEGAL PRIVIND MUNCA TEMPORARA ÎN ROMÂNIA 
Munca temporară este definită de Codul Muncii ca fiind munca prestată de un salariat temporar în favoarea unui utilizator, din dispozitia agentului de muncă temporară. În România, munca temporară se poate derula printr-un agent de muncă temporară conform prevederilor art.88-102 din Codul muncii (Cap. VII, Titlul II
). Dispozițiile menționate au fost modificate prin Legea nr. 40/2011
, în scopul transpunerii în dreptul național a Directivei nr.2008/104/CE a Parlamentului European și al Consiliului privind munca prin agent de muncă temporară. 

Autorizarea persoanelor juridice, publice sau private, ca agenți de muncă temporară este reglementată de Hotărârea Guvernului nr. 1256/2011 publicată în Monitorul Oficial nr.5 din 4 ianuarie 2012.
Prin legislaţia muncii se delimitează noţiunile de agent de muncă temporară, salariat temporar şi utilizator, ca părţi ale unei relaţii triunghiulare. Astfel, salariatul temporar este persoana care a încheiat un contract de muncă temporară cu un agent de muncă temporară, în vederea punerii sale la dispoziţia unui utilizator pentru a lucra temporar sub supravegherea şi conducerea acestuia din urmă. 
Agentul de muncă temporară
 este persoana juridică autorizată de Ministerul Muncii Familiei si Protectiei Sociale, care încheie contracte de muncă temporară cu salariaţii temporari, pentru a-i pune la dispoziţia utilizatorului, pentru a lucra pe perioada stabilită de contractul de punere la dispoziţie sub supravegherea şi conducerea acestuia. 
Utilizatorul, pe de altă parte, este persoana fizică sau juridică pentru care şi sub supravegherea şi conducerea căruia munceşte temporar un salariat pus la dispoziţie de agentul de muncă temporară.

Din punct de vedere al naturii juridice, contractul de muncă temporară este un contract de muncă pe durata determinată, dar de tip special, deoarece salariatul nu prestează munca în folosul celui care l-a angajat, ci în beneficiul unui terţ (utilizatorul).

Contractul de muncă temporară are natura unui contract individual de muncă, prin urmare trebuie respectate condiţiile prevăzute de Codul Muncii pentru încheierea şi conţinutul acestuia.

Şi în ceea ce priveşte nivelul de salarizare, drepturile angajatului temporar sunt aceleaşi cu ale unui angajat pe perioada nedeterminată. Astfel, un angajat temporar trebuie să beneficieze de acelaşi nivel de salarizare ca şi un angajat pe perioadă nedeterminată care îndeplineşte acelaşi tip de muncă sau unul similar, indiferent de felul în care a fost angajat. 
Diferenţa este aceea că salariul, ca şi contribuţiile şi impozitele datorate de salariatul temporar, sunt plătite de agentul de muncă temporară şi nu de utilizator.
Durata iniţială pentru care poate fi încheiat un contract de muncă temporară (termenul misiunii temporare iniţiale) nu poate depăşi 24 luni, potrivit Codului Muncii, dar poate fi prelungit pe perioade succesive, până la 36 de luni. Condiţiile în care durata contractului poate fi prelungită trebuie să fie prevăzute în contractul de muncă temporară sau pot face obiectul unui act adiţional.
Munca temporară presupune un raport triunghiular între salariatul temporar, agentul de muncă temporară şi utilizator şi este bazată pe încheierea a două contracte, diferite ca natura juridică:
1. Contractul de munca temporară
, încheiat între agentul de muncă temporară şi salariat (contract individual de muncă ce se încheie pe durata unei misiuni). 
Ca natură juridică munca temporară se aseamănă cu instituţia detaşării, în cazul căreia salariatul beneficiază de drepturi suplimentare în bani şi natură. Contractul trebuie să fie încheiat in forma scrisă, ca şi condiţie ad validitatea (pentru încheierea sa valabilă) şi trebuie să conţină următoarele elemente:
· Elementele cu caracter general prevazute de art.17 din Codul Muncii (elemente ce se regăsesc în orice contract de muncă);

· Elementele ce se regăsesc la art. 18 alin. 1 din Codul Muncii care vizează activitatea desfăşurată în străinătate;

· Elementele strict specifice ale contractului de muncă temporară, respectiv: condiţiile în care urmează să se desfăşoare misiunea, durata misiunii, identitatea şi sediul utilizatorului, cuantumul şi modalitatea remuneraţiei salariatului temporar.

       2. Contractul de punere la dispoziţie, încheiat între agentul de muncă temporară şi utilizator, care este la bază un contract de prestări servicii, ce trebuie încheiat în scris. Acesta trebuie să cuprinda în mod obligatoriu:

· Durata misiunii;

· Condiţiile concrete de muncă;

· Caracteristicile specifice postului, în special calificarea necesară, locul executării misiunii şi programul de lucru;

· Echipamentele individuale de protecţie;

· Orice alte servicii şi facilităţi în favoarea salariatului;

· Valoarea comisionului de care beneficiază agentul de muncă temporară, precum şi remuneraţia la care are dreptul salariatul; 
· Condiţiile în care utilizatorul poate refuza un salariat temporar pus la dispoziţie de un agent de muncă temporară.
Norme ale Organizației Internaționale a Muncii
Prima reglementare în materie a fost Convenția privind agențiile private de ocupare a forței de muncă nr.34/1933 care a definit agentul de muncă temporară, denumit la acel moment agenție privată de ocupare a forței de muncă.
A urmat adoptarea unei noi reglementări și anume Convenția nr.88/1948 privind Agenția de ocupare a forței de muncă, revizuită prin Convenția nr. 96/1949.

În prezent, sunt în vigoare Convenția nr.181/1997 (neratificată de România) și Recomandarea nr. 188/1997 privind agențiile private de ocupare a forței de muncă.

Potrivit art.1 din Convenția nr.181/1997, agenția privată de ocupare a forței de muncă este orice persoană fizică sau juridică, independentă de autoritățile publice, care furnizează unul sau mai multe dintre serviciile următoare pe piața muncii:

„servicii constând în angajarea lucrătorilor în scopul de a-i pune la dispoziție unei terțe persoane fizice sau juridice (denumită întreprindere utilizatoare), cărora le stabilește sarcinile de muncă și le supervizează executarea lor”.

Conform noilor prevederi incluse in Legea nr.12/2015 pentru modificarea si completarea Legii nr. 53/2003 - Codul muncii, care a fost publicată în Monitorul Oficial nr. 52 din 22 ianuarie 2015, salariaţii temporari trebuie să fie plătiţi cu aceeaşi sumă precum angajaţii permanenţi care desfăşoară aceeaşi muncă sau una similară
. 

     Mai exact, salariul pe care angajatul temporar îl va primi pentru fiecare misiune va trebui să fie egal cu cel primit de angajatul utilizatorului.
"În măsura în care utilizatorul nu are angajat un astfel de salariat, salariul primit de salariatul temporar va fi stabilit luându-se în considerare salariul unei persoane angajate cu contract individual de munca şi care prestează aceeaşi muncă sau una similară, astfel cum este stabilit prin contractul colectiv de munca aplicabil la nivelul utilizatorului", potrivit  Legii nr.12/2015.
Conform Codului muncii, salariatul temporar este acea persoană care are un contract de muncă temporară încheiat cu un agent de muncă temporară şi care poate fi pus la dispoziţia unui utilizator persoana fizică sau juridică.

"Agentul de muncă temporară este persoana juridica, autorizată de Ministerul Muncii, Familiei si Protectiei Sociale, care încheie contracte de muncă temporară cu salariaţi temporari, pentru a-i pune la dispoziţia utilizatorului, pentru a lucra pe perioada stabilită de contractul de punere la dispoziţie sub supravegherea si conducerea acestuia", prevede actul normativ citat.
Misiunea de muncă temporară reprezintă perioada în care salariatul temporar este pus la dispoziţia utilizatorului pentru a executa sarcini precise cu caracter provizoriu. O astfel de misiune trebuie stabilită pentru un termen care să nu depaseasca 24 de luni.
"Durata misiunii de muncă temporară poate fi prelungită pe perioade succesive care, adăugate la durata iniţială a misiunii, nu poate conduce la depăşirea unei perioade de 36 de luni. Condiţiile în care durata unei misiuni de muncă temporară poate fi prelungită sunt prevăzuteîn contractul de muncă temporaăa sau pot face obiectul unui act adiţional la acest contract", mai dispune Codul muncii.

Pe durata misiunii, salariatul temporar este remunerat de agentul de muncă temporară. Totodată, agentul este cel care reţine şi virează toate contribuţiile şi impozitele datorate de salariatul temporar către stat şi plăteşte pentru acesta toate contribuţiile datorate.

Un contract de muncă temporară încetează atunci când se termină misiunea pentru care a fost încheiat sau în cazul în care utilizatorul renunţă la serviciile salariatului înainte de încheierea misiunii.

Agenţii de muncă temporară pot fi sancţionaţi dacă maschează veniturile salariale sub forma unei diurne. Mai exact, inspectorii fiscali au descoperit
 cazuri în care pentru salariaţii temporari se plăteau impozit şi contribuţii sociale la nivelul salariului minim brut cu program de lucru de două ore pe zi, în timp ce diurna neimpozabilă acordată acestora ajungea chiar şi la 2000-2500 de euro.

Agenţia Naţională de Administrare Fiscală a subliniat că această metodă de a disimula plata de drepturi salariale a fost folosită pentru a nu fi inregistrate şi virate către stat obligaţiile fiscale constând în impozit pe venit şi contribuţii sociale. De aceea, inspectorii au reîncadrat din punct de vedere fiscal sumele acordate cu titlu de diurnă şi au sesizat organele de urmarire penală. În acelaşi timp, s-au dispus măsuri asigurătorii pentru recuperarea prejudiciilor şi împiedicarea instrăinarii patrimoniului, instituindu-se poprire asigurătorie pe conturile bancare ale agenţilor de muncă temporară.
Prin Legea nr.12/2015
 se aduc mai multe modificări Codului Muncii (Legea 53/2003), printre care cea mai importantă este stabilirea unui nivel minim al salariului pe care o firma specializată în plasarea de forţă de muncă cu caracter temporar trebuie să îl plătească angajatului trimis la beneficiarii interni şi externi. Conform legii, acesta trebuie să fie cel puţin egal cu salariul minim pe care îl primeşte un angajat al beneficiarului care prestează aceeaşi muncă sau una similară. Dacă beneficiarul nu are un astfel  de angajat, atunci salariul minim pe care trebuie să îl primească angajatul temporar este stabilit prin compararea cu salariul menţionat pentru postul respectiv într-un contract colectiv de muncă aplicabil beneficiarului.

Acest lucru poate însemna închiderea unei „bule” care a adus mulţi bani în România, cea a firmelor de muncă temporară care trimiteau lucrători în străinătate. Aceştia rămâneau angajaţi în România, li se plăteau contribuţiile sociale aferente salariului (de multe ori, minim pe economie), dar beneficiau de diurnă şi astfel toată afacerea devenea rentabilă atât pentru salariat cât şi pentru firmele implicate.

Aşa cum menţionam, diurna reprezintă o cheltuială a unei societăţi care nu este impozitată cu toate contribuţiile sociale obligatorii (aproape 70% dintr-un salariu net), dacă nu depăşeşte pragul stabilit prin lege. Dacă luăm ca exemplu un SRL din România care trimite forţă de muncă în Franţa, diurna legală pentru această ţară este de 35 de euro pe zi (pentru angajaţi ai statului român), iar firmele pot plăti angajaţilor de 2,5 ori această valoare, fără a datora contribuţii sociale (asigurări sociale, sănătate, şomaj etc), adică 87,5 Euro pe zi. Ţinând cont că diurna se acordă pe zi calendaristică şi nu lucrătoare, la un calcul simplu, un angajat poate ajunge la 2625 de euro la o deplasare  de 30 de zile în Franţa, plus salariul de pe cartea de muncă.

Concluzia este că această afacere era rentabilă pentru angajat şi angajatorul firmă de muncă temporară dar şi pentru beneficiarul străin, care profita de un cost redus al forţei de muncă. Marii pierzători din astfel de operaţiuni sunt bugetele statelor, atât cel român cât şi cel străin, care nu mai încasează taxe din contribuţii sociale aferente salariilor.

Apariţia legii nr.12/2015 nu este un lucru spectaculos sau nou, statele membre ale Uniunii Europeane au această prevedere de mai mult timp în legislaţiile proprii, în unele locuri nefiind limitată aplicarea doar la agenţii de muncă temporară. 

Există bineînţeles şi metode de a eluda anumite aspecte ale acestei legi, dar toate se opresc la salariile minime pe economie plătibile de exemplu în ţări precum Franţa sau Germania, care sunt cuprinse între 1300 şi 1500 de euro pe lună, la un program de lucru cu normă întreagă. 

Referitor la aplicarea şi verificarea condiţiilor de muncă temporară lucrurile sunt relativ simple. Inspectorii de muncă din ţara respectivă fac un control la beneficiarul serviciilor de muncă temporară, găsesc acolo angajaţi puşi la dispoziţie de o altă companie, iar dacă aceasta este din altă ţară fac adresă către inspectorii muncii din acea ţară pentru a afla cât câştigă lucrătorii. Dacă salariul este inferior celui primit de angajaţii care desfăşoară muncă similară din ţara respectivă, atunci se declanşează aparatul de amendare şi corecţie, atât asupra beneficiarului cât şi asupra agentului de muncă temporară. În unele ţări (nu este cazul României) şi angajatul este responsabil şi poate fi tras la răspundere pentru nerespectarea Codului Muncii
.
II. REGLEMENTĂRI PRIVIND MUNCA PRIN AGENT DE MUNCĂ TEMPORARĂ LA NIVELUL UNIUNII EUROPENE

La nivelul Uniunii Europene există mai multe directive care fac referire la munca temporară, astfel:
- Directiva Consiliului 91/383/CEE din 25.04.1991 privind măsurile referitoare la ameliorarea securității si sănătății în muncă a salariaților având contract de muncă pe durată determinată sau temporară;

- Directiva nr. 96/71/a Parlamentului și a Consiliului privind detașarea lucrătorilor în cadrul unei prestări de servicii aplicabilă și raporturilor de muncă temporară; această directivă privește și detașarea de către un agent de muncă temporară a unui salariat temporar de o întreprinde utilizatoare înființată sau care își desfășoară activitatea pe teritoriul unui stat membru, dacă există un raport de muncă între întreprinderea cu încadrare în muncă temporară și salariat pe perioada detașării (art. 1 lit. c).
- Directiva Consiliului nr. 99/70/CE referitoare la Acordul cadru privind munca pe durată determinată, care se referă la munca temporară și sezonieră;
- Directiva nr.2008/104/CE privind munca prin agent de muncă temporară
, reglementare generală ce privește întreaga problematică a acestei forme de muncă.
 Directiva respectă drepturile fundamentale şi principiile recunoscute de Carta drepturilor fundamentale a Uniunii Europene fiind, în special, concepută pentru a asigura respectarea deplină a articolului 31 din cartă, care prevede că orice lucrător are dreptul la condiţii de muncă care să respecte sănătatea, securitatea şi demnitatea sa, la o limitare a duratei maxime de muncă, la perioade de odihnă zilnică şi săptămânală, precum şi la o perioadă anuală de concediu plătit. De aceea, Directiva nr.2008/104/CE stabileşte un cadru de protecţie pentru lucrătorii temporari, care este nediscriminatoriu, transparent şi proporţional şi respectă diversitatea pieţelor muncii şi ale relaţiilor între partenerii sociali
.

Principiul avut în vedere de directiva europeană este acela conform căruia condiţiile de muncă şi de angajare de bază aplicabile lucrătorilor temporari ar trebui să fie cel puţin acelea care s-ar aplica lucrătorilor în cazul în care aceştia ar fi recrutaţi de întreprinderea utilizatoare pentru a ocupa acelaşi loc de muncă. 

Contractele de muncă pe durată nedeterminată reprezintă forma generală de raport de muncă. În cazul lucrătorilor care au încheiat un contract pe durată nedeterminată cu agentul de muncă temporară, având în vedere protecţia specială pe care o oferă acest tip de contract, ar trebui să se introducă o dispoziţie care să permită excepţii de la regulile aplicabile în întreprinderea utilizatoare. 

  
Conform art.1 alin.1, directiva se aplică lucrătorilor care au încheiat un contract de muncă sau se află într-un raport de muncă cu un agent de muncă temporară şi care sunt puşi la dispoziţia unor societăţi utilizatoare pentru a lucra temporar sub supravegherea şi conducerea acestora
.


Obiectivul Directivei este acela de a asigura protecţia lucrătorilor temporari şi de a îmbunătăţi calitatea muncii prin agent de muncă temporară prin asigurarea aplicării principiului egalităţii de tratament, astfel cum este prevăzut la art.5, lucrătorilor temporari şi prin recunosşterea agenţilor de muncă temporară în calitate de angajatori, ţinând seama în acelaşi timp de necesitatea de a stabili un cadru corespunzător pentru utilizarea muncii temporare în vederea contribuirii în mod efectiv la crearea de locura de muncă şi la dezvoltarea unor forme de muncă flexibile(art.2).
Îmbunătăţirea protecţiei minime pentru lucrătorii temporari trebuie să fie însoţită de revizuirea oricăror restricţii sau interdicţii care au fost impuse pentru munca temporară. Acestea pot fi justificate numai de interesul general privind, în special, protecţia lucrătorilor, cerinţele privind siguranţa şi sănătatea la locul de muncă şi necesitatea de a asigura funcţionarea corespunzătoare a pieţei muncii şi prevenirea abuzurilor. 

Statele membre nu trebuie să excludă din domeniul de aplicare al directivei lucrători, contracte de muncă sau raporturi de muncă exclusiv pe motiv că se referă la lucrători care muncesc cu fracţiune de normă, lucrători cu contract pe durată determinată sau persoane care au un contract de muncă sau se află în raporturi de muncă cu un agent de muncă temporară (art.3). 

Directiva 2008/104/CE
 privind munca prin agent de muncă temporară instituie, de asemenea, o serie de principii în beneficiul lucrătorilor temporari. Acestea sunt următoarele: 

•  Principiul egalităţii de tratament. Conform art. 5, alin.1, condiţiile de bază de angajare şi de muncă aplicabile lucrătorilor temporari sunt, pe durata misiunii de muncă temporară în cadrul unei întreprinderi utilizatoare, cel puţin acelea care s-ar aplica lucrătorilor în cazul în care aceştia ar fi fost recrutaţi direct de întreprinderea utilizatoare respectivă pentru a ocupa acelaşi loc de muncă. 

•  Accesul la un loc de muncă, la beneficii colective şi la formare profesională. În aplicarea acestui principiu, lucrătorii temporari sunt informaţi cu privire la existenţa oricărui loc de muncă vacant în întreprinderea utilizatoare, pentru a li se acorda aceeaşi oportunitate de a ocupa un loc de muncă permanent ca şi celorlalţi lucrători din întreprinderea utilizatoare respectivă (art.6 alin.1). Orice clauză care interzice sau poate împiedica încheierea unui contract de muncă sau stabilirea unui raport de muncă între întreprinderea utilizatoare şi lucrătorul temporar, după încheierea misiunii acestuia, este nulă şi neavenită sau poate fi declarată nulă şi neavenită (alin.2). 

•  Reprezentarea lucrătorilor temporari. Lucrătorii temporari sunt luaţi în considerare, în condiţiile stabilite de statele membre, la calcularea pragului peste care se formează organismele care îi reprezintă pe lucrători, stabilite prin legislaţia comunitară şi naţională şi prin convenţiile colective, la nivelul agentului de muncă temporară. Totodată, statele membre pot stabili că, în condiţiile definite de acestea, lucrătorii temporari sunt luaţi în considerare la calcularea pragului peste care se formează organismele care îi reprezintă pe lucrători, stabilite prin legislaţia comunitară şi naţională şi prin convenţiile colective, la nivelul întreprinderii utilizatoare, în acelaşi fel ca şi în cazul în care aceştia ar fi lucrători angajaţi direct de întreprinderea utilizatoare pe aceeaşi perioadă (art.7)
. 

•  Informarea reprezentanţilor lucrătorilor. Fără a aduce atingere dispoziţiilor naţionale şi comunitare cu privire la informare şi consultare, care sunt mai stricte şi/sau mai specifice, şi, în special, Directivei 2002/14/CE a Parlamentului European şi a Consiliului din 11 martie 2002 de stabilire a unui cadru general de informare şi consultare a lucrătorilor din Comunitatea Europeană, întreprinderea utilizatoare trebuie să ofere informaţii corespunzătoare cu privire la utilizarea lucrătorilor temporari atunci când pune la dispoziţie informaţii cu privire la situaţia încadrării personalului din întreprindere organismelor care reprezintă lucrătorii înfiinţate în conformitate cu legislaţia naţională şi comunitară (art.8). 

Statele membre trebuie să prevadă măsuri corespunzătoare în cazul nerespectării directivei de către agentul de muncă temporară sau de către întreprinderea utilizatoare. Acestea se asigură în special că sunt disponibile proceduri administrative sau judiciare adecvate pentru a permite asigurarea respectării obligaţiilor care decurg din directivă. Statele membre stabilesc regimul sancţiunilor aplicabile în cazul încălcării legislaţiei naţionale adoptate pentru punerea în aplicare a prezentei directive şi iau toate măsurile necesare pentru a asigura aplicarea acestora. Sancţiunile prevăzute trebuie să fie eficace, proporţionale şi cu caracter de descurajare (art.10)
. 
În cele ce urmează vom prezenta aspecte de drept comparat privind munca prin agent de muncă temporară în unele state membre ale Uniunii Europene.
BELGIA 

Munca temporară a fost definită în Legea din 24 iulie 1987 cu privire la munca temporară, agenții de muncă temporară și detașării lucrătorilor pentru clienți modificată prin Legea din 16 iulie 2013.
 Astfel, munca temporară reprezintă "o activitate temporară realizată de un lucrător pentru o companie de muncă temporară la o altă companie, în calitate de utilizator"
.
Agenţia de muncă temporară
 este definită ca "[...] o societate a cărei activitate presupune angajarea lucrătorilor temporari și furnizarea către utilizatori pentru realizarea unui loc de muncă temporar autorizat [...]". (Art. 7, § 1)

Lucrătorul temporar este definit ca "[...] un lucrător care încheie un contract de muncă, în scopul de a fi angajat la una sau mai multe societăți utilizatoare" (articolul 7, § 3); în timp ce contractul de muncă temporară este "acordul prin care lucrătorul temporar este angajat de o companie de muncă temporară pentru un salariu pentru a efectua o muncă temporară autorizată   într-o companie de utilizare". (Art.7, §2)

În timpul perioadei de muncă temporară, lucrătorul temporar are dreptul la același salariu cu cel care l-ar fi câștigat dacă ar fi fost un angajat permanent al utilizatorului. Cu toate acestea, această regulă nu aduce atingere aplicării oricăror condiții de muncă străină, de remunerare și ocupare a forței de muncă
, care sunt mai favorabile pentru lucrătorul în cauză
.
Numai agenții de muncă temporară care sunt autorizaţi de către autoritățile regionale competente pot desfăşura această activitate. Procedura de autorizare implică o gamă largă de condiții stricte  ce trebuie să fie îndeplinite, drept garanție pentru lucrătorii temporari, precum și pentru utilizatori.
OLANDA  
În art.46 din Codul Muncii
 se face referire la lucrătorii temporar detaşaţi, respectiv: angajaţi temporari care sunt recrutaţi din străinătate de către un agent străin de muncă temporară pentru un client olandez și ale căror contracte de muncă sunt reglementate de  legislaţia muncii din alte state membre UE
.
Anumite dispoziții în domeniile limitate ale detașării, au fost transpuse în legislaţia muncii din Olanda conform Directivei 2008/104/CE privind munca prin agent de muncă temporară fiind aplicabile în mod obligatoriu pentru agenţii de muncă temporară.
În cadrul acestui domeniu al muncii temporare
 se aplică principiul egalităţii de tratament şi există acelaşi regim pentru lucrătorii interni şi externi pentru numărul maxim de ore lucrate, numărul de sărbători legale pentru care angajatorul are obligaţia de a plăti salariul, cuantumul salariului minim lunar
, etc.
POLONIA 
În art.2.2 din Legea din 9 iulie 2003 privind angajarea lucrătorilor temporari (publicată în Monitorul Oficial nr.166/2003) cu amendamentele ulterioare se prevede următoarea definiţie: "lucrător temporar - un muncitor angajat de un agent de muncă temporară cu unicul scop de a efectua muncă temporară pentru şi sub îndrumarea angajatorului utilizator. “
 

De asemenea, există o definiţie a muncii temporare: munca efectuată pentru angajatorul utilizator, pe o perioadă mai lungă decât cea prevăzută de lege, cu sarcini:

a) sezoniere, periodice sau cu carácter ad-hoc;

b) a căror efectuare în timp util de către personalul angajat de către angajatorul utilizator nu ar fi posibilă sau
c) a căror efectuare este responsabilitatea angajatului absent al utilizatorului.
.

Conform dispoziţiilor art.67 din Codul Muncii, lucrătorul detaşat este lucrătorul care a fost detaşat pentru a efectua muncă pe teritoriul Republicii Polone pe o durată determinată de angajatorul stabilit într-un stat membru al Uniunii Europene.
Astfel, lucrătorul detaşat temporar este angajat de un agent de muncă temporară din alt stat membru UE cu unicul scop de a efectua muncă temporară pentru şi sub conducerea angajatorului utilizator din Polonia.
Condițiile de angajare a lucrătorilor detașați dintr-un alt stat membru UE pentru a lucra pe teritoriul Poloniei sunt specificate de art.67 din Codul Muncii (cu modificările ulterioare), în conformitate cu care angajatorul este asigurat că lucrătorul beneficiază de condiții de angajare care nu sunt mai puțin avantajoase decât cele care decurg din Codul Muncii respectiv dispozițiile care reglementează drepturile și obligațiile angajaților(art. 67 alin.2).
Potrivit art.15.1 din Legea privind angajarea lucrătorilor temporari, un lucrător temporar în perioada de lucru pentru un angajator utilizator nu poate fi tratat mai puțin favorabil în ceea ce privește condițiile de muncă decât lucrătorii angajați direct de angajatorul utilizator la același loc de muncă sau similar.
Art. 16 din aceeaşi lege prevede că un lucrător temporar al cărui drept la tratament egal a fost încălcat de către angajator utilizator are dreptul de a pretinde de la agenția de muncă temporară despăgubiri în valoarea specificată în dispozițiile Codul Muncii referitoare la despăgubirea care trebuie plătită lucrătorului de către angajatorul său pentru încălcarea principiului egalităţii de tratament în ocuparea forței de muncă (dar nu mai puțin de salariul minim lunar).
Agentul de muncă temporară are dreptul de a solicita rambursarea despăgubirilor plătite salariatului temporar de la echivalentul angajatorului.
Timpul de lucru pentru lucrătorii temporari și permanenţi este acelaşi. În conformitate cu art. 129 alin.1 din Codul Muncii timpul de lucru nu depășește 8 ore pe zi și în medie 40 de ore în săptămâna de lucru cu o medie de 5 zile iar perioada de referință trebuie să nu depășească 4 luni.
Potrivit art.20 din Legea privind angajarea lucrătorilor temporari, un lucrător temporar poate presta muncă pentru un angajator utilizator pentru un număr de 18 luni dar nu mai mult de 36 de luni consecutive.

În cazul în care un lucrător temporar efectuează, în mod continuu, lucru ce implică sarcini, a căror punere în aplicare este responsabilitatea angajatului absent al angajatorului utilizator, perioada de muncă temporară nu poate depăși 36 de luni. 
După 18 luni, un lucrător temporar poate fi redirecționat pentru a efectua muncă temporară pentru angajatorul utilizator dar nu mai mult de 36 de luni.
GERMANIA

Există o definiție generală pentru lucrătorii temporari (art.1 din Legea privind munca temporară - "Arbeitnehmerüberlassungsgesetz" sau "AUG"
). În conformitate cu această lege, un lucrător temporar este un lucrător care este desemnat de către angajatorul său (societate), la un terț (în calitate de client), ca parte a activităților sale economice în scop de lucru
.
Normele specifice pentru lucrătorii temporari germani se aplică, de asemenea, lucrătorilor străini temporar detașați (art.2 alin.(4) din Legea privind detașarea lucrătorilor germani ("Arbeitnehmerentsendegesetz" sau "AEntG"
). 
Principiul egalității de tratament se aplică și lucrătorilor temporari detașați (art.2 alin.(4) din Legea privind detașarea lucrătorilor germani, coroborat cu art. 3 alin. 1 (3), precum și art.9 alin.(2) din Legea privind munca temporară (AUG).
Totuşi, este posibil să existe excepţii de la acest principiu prin aplicarea unui contract colectiv de muncă  temporară pentru anumite ramuri din industrie, cu condiția respectării cerințelor salariului minim. Mai mult decât atât, o excepţie este posibilă prin aplicarea unui contract colectiv de muncă străin, cu condiția ca sistemul contractelor colective de muncă din acest stat membru să fie comparabilă cu cel german. Cu toate acestea, contractele colective de muncă care nu conțin drepturi garantate pentru lucrătorii temporari nu sunt acceptate.
Legea privind timpul de lucru ("Arbeitszeitgesetz" sau "ArbZG") se aplică conform art.2 alin.(3) din Legea privind detașarea lucrătorilor germani ("Arbeitnehmerentsendegesetz" sau "AEntG şi lucrătorilor temporari străini.
De regulă lucrătorii temporar detaşaţi pot lucra până la 8 ore pe zi. În cazuri excepționale, sunt permise 10 ore de muncă pe zi, cu condiția ca pe parcursul a 6 luni sau 24 săptămâni timpul de lucru mediu zilnic să nu fie mai mult de 8 ore (art. 3 din Legea privind timpul de lucru (ArbZG). Munca de noapte este permisă, dar nu trebuie să depășească 8 ore (art.6 alin.2 (1) din Legea privind timpul de lucru (ArbZG). 
În timpul  lucrului, trebuie să existe o pauză de cel puțin 30 minute, dacă durata totală a orelor de lucru este între 6 și 9 ore și de cel puțin 45 de minute, dacă orele de lucru totalizează peste 9 ore.
Pauzele pot fi subdivizate în perioade de cel puțin 15 minute fiecare
(art.4 alin.2 din Legea privind timpul de lucru (ArbZG). Lucrătorii nu trebuie să muncească mai mult de 6 ore continuu, fără o pauză (art.4 alin.3 din Legea privind timpul de lucru (ArbZG).
Perioadele de odihnă: după terminarea timpului de muncă zilnic, o perioadă de recuperare de 11 ore este necesară (art.5 alin.1 din Legea privind timpul de lucru (ArbZG). Durata perioadei de recuperare poate fi redusă cu până la o oră în spitale și alte instituții care oferă îngrijire și tratament persoanelor, precum și în restaurante și alte locuri care oferă alimente și băuturi sau cazare, in companiile de transport, în domeniul audiovizualului, precum și în agricultură și creșterea animalelor, cu condiția ca fiecare astfel de scurtare să fie compensată în termen de o lună calendaristică sau în termen de patru săptămâni, prin extinderea altei perioadă de recuperare de cel puțin 12 ore (art. 5 alin. 2 din Legea privind timpul de lucru (ArbZG).
Licențele pentru agenţii de muncă temporară sunt emise de biroul local al Agenției federale pentru Ocuparea Forței de Muncă (Bundesagentur für Arbeit). O cerere în acest sens trebuie să fie făcută în scris. Competența geografică este deteminată în funcție de locația sediului social. Există norme speciale care reglementează competența pentru companiile care au sediul social în străinătate.

De reţinut că agenţii de muncă temporară fac obiectul unor evaluări făcute la nivel guvernamental în scopul sprijinirii integrării tinerilor pe piața forței de muncă. 
ITALIA

Cadrul legal
 privind munca temporară este dat de Legea nr.276/2003
 privind munca prin agent de muncă temporară modificată prin Decretul-lege nr. 24 din 2 martie 2012 şi ulterior prin Decretul–lege nr.76 din 28 iunie 2013
 prin care a fost transpusă în legislaţia internă Directiva 2008/104/CE
. 
Astfel, prin lege este garantat dreptul la acelaşi salariu şi tratament egal pentru lucrătorii temporari. Singura diferenţă se aplică în cazul contribuţiei sociale şi pensiei care sunt plătite în funcţie de reglementările aplicabile în statul de origine al lucrătorului temporar străin
.

De regulă, timpul de lucru pentru toţi lucrătorii este stabilit prin Decretul-lege nr.66/2003 ce prevede 40 de ore pe săptamână cu un maxim de 48 de ore. Munca de noapte este permisă dar nu poate depăşi în medie 8 ore
.

În cazul tuturor lucrătorilor temporari
, agenții de muncă au obligația de a informa lucrătorii cu privire la riscurile de sănătate și securitate, precum și de instruire cu privire la utilizarea echipamentelor de lucru. Cu toate acestea, această obligaţie poate fi efectuată de către utilizator, dacă a încheiat un astfel de contract cu agenţia.

Este responsabilitatea companiei de a se asigura că normele de sănătate și securitate sunt puse în aplicare. Organizația responsabilă pentru sănătatea și securitatea lucrătorilor este INAIL (Autoritatea de compensare a lucrătorilor italieni)

Agenții de muncă temporară străini nu au nevoie să obțină o licență sau orice altă formă de autorizare dacă pot demonstra că funcționează în țara lor în conformitate cu reglementările administrative echivalente cu cele cerute de legea italiană (art 5 alin.2 din Legea nr. 276/03). 

FRANŢA 
Cadrul legal general privind lucrătorii detașați
 este relevat de art.1251-1 din Codul Muncii completat de prevederile contractului colectiv de muncă în sectorul muncii temporare încheiat la 10 iuile 2013
 precum şi deart. L1261-3 din Codul muncii
 respectiv art. R.1262-16 din Codul muncii pentru compensarea acordată la terminarea contractului în cazul în care lucrătorul temporar
 are un contract cu durată nedeterminată cu angajatorul său
.
De asemenea, se aplică principiile tratamentului egal şi aceleiaşi plăţi pentru lucrătorii temporari ca şi pentru angajaţii permanenţi. 
Principiul "salariului de referință" precum şi acordării salariului de bază, alocații și premii, precum  și alte beneficii sunt acceptate de legislaţia franceză în domeniu.
Dacă detașarea temporară are loc în cadrul unui contract de furnizare de servicii în numele angajatorului sau unui grup de firme, angajatorul utilizator trebuie să depună o declarație la inspectoratul de muncă aflat în locul în care se va desfășura activitatea sau la primul loc de muncă în cazul în care lucrătorul temporar continuă și în alte locuri (art. R 1263-3 și 4 din Codul Muncii). 
Această declarație trebuie să fie făcută înainte de începerea serviciului printr-o scrisoare recomandată cu confirmare de primire, fax sau transmitere electronică, în limba franceză (art. R 1263-5 din Codul Muncii). Aceasta înlocuiește toate obligațiile de raportare prevăzute de Codul Muncii.
Tot în acest sens, agentul de muncă temporară care detaşează un lucrător străin în cadrul punerii la dispoziție trebuie să depună o declarație către inspecția muncii, însoțită de un document care să ateste o garanție financiară necesară sau dovada unei garanţii echivalente depusă în țara de origine a lucrătorului(art. R 1263-6 la 8 din Codul Muncii). Documentele relevante ale contractelor de misiune și punere la dispoziţie trebuie să însoțească de asemenea această declarație înainte de furnizarea lucrătorului.
Prevederile legale privind timpul de lucru impun maxim 10 ore lucrate pe zi, 48 de ore lucrate pe săptămână și 8 ore lucrate pe noapte.

Utilizatorul este responsabil de sănătatea și siguranță la locul de muncă, dar agentul de muncă temporară trebuie să dea informații generale lucrătorilor temporari. Comisia pentru sănătate și securitate la locul de muncă(în companiile mari) și / sau medicul de medicina muncii  sunt responsabili pentru securitatea muncii
.

Există  şi o derogare respectiv lucrătorii temporari nu au dreptul la concediu plătit, dar primesc o indemnizație de concediu plătit, ceea ce reprezintă până la 10% din salariul brut (cu o compensare inclusă) la finalul contractului de muncă.
SPANIA

Aspectele legate de munca temporară sunt tratate în Legea nr.14 din 1 iunie 1994
 care reglementează activitatea agenților de muncă temporară
, cu modificări ulterioare, precum și în Legea nr.45 din 29 noiembrie 1999 privind detașarea lucrătorilor temporari
 în cadrul dispoziţiilor privind serviciile transfrontaliere.
În perioada de muncă temporară, lucrătorul detaşat are dreptul la același salariu pe care el l-ar fi obținut dacă ar fi fost angajat permanent de către compania utilizatoare
.
Mai mult decât atât, art.11.1 din Legea nr.14/1994 stabilește că "în timpul
perioadei de prestare a serviciilor, lucrătorii angajaţi de utilizator vor avea dreptul la muncă  şi condiţii care ar corespunde ei dacă ar fi fost angajaţi direct de către societatea utilizatoare pentru aceeași poziţie ".
În același timp, în conformitate cu alin.2 al art. 11 din aceeaşi lege, în cazul în care contractul a fost încheiat pentru o perioadă determinată, precum și pentru condiţii prevăzute la art. 49.1. lucrătorul va avea, de asemenea, dreptul la sfârșitul anului de a primi o compensație financiară echivalentă cu douăsprezece zile de salariu pe an de serviciu, sau cu suma stabilită în contratul de muncă. Compensația poate fi plătită până la un anumit termen.

De asemenea,  art. 3 din Legea nr. 45 din 29 noiembrie 1999
 stabilește că, indiferent de legislația aplicabilă contractului de muncă, firmele care detașează lucrători în Spania în contextul furnizării de servicii transfrontaliere trebuie să le garanteze acestora condițiile de muncă stabilite de Codul muncii spaniol.
CONCLUZII

În ceea ce priveşte rolul muncii temporare în cadrul tranziției de la sistemul de învăţâmânt către un loc de muncă, este un fapt bine cunoscut că tinerii sunt un important grup de vârstă în cadrul forței de muncă temporară la nivelul statelor membre ale Uniunii Europene. 
În plus, munca temporară și contractele temporare, în general, s-au dezvoltat ca un mijloc de accedere semnificativ pentru tinerii care intră pentru prima dată pe piața forței de muncă.

De asemenea, munca temporară oferă o perspectivă reală pe termen lung pentru persoanele care fac parte din grupurile țintă care se confruntă cu mai multe dificultăți decât altele de pe piața forței de muncă pentru a găsi locuri de muncă directe: persoanele în vârstă, persoanele cu un potenţial de migrație, șomeri sau persoane cu dizabilităţi. Acest aspect în primul rând este ilustrat de ponderea mare a lucrătorilor care reprezintă grupurile-țintă pe piața forței de muncă, în cadrul forței de muncă temporară,  şi la nivel național.

Acest rol important în vederea integrării pe piața muncii a grupurilor-țintă specifice este, de asemenea, relevat prin numeroase inițiative dezvoltate de industria muncii temporare în mod unilateral sau în cadrul unor proiecte sau programe pe model public-privat. 
În special în ceea ce privește grupurile, cum ar fi şomerii,  persoanele în vârstă, agenții de muncă temporară par să joace un rol în creștere în scopul oferirii de oportunități de locuri de muncă și experiență, dezvoltare și  noi destinații de plasare a competențelor.

În fine, efectele pozitive din punctul de vedere al perspectivelor de identificare de locuri de muncă temporară sau locuri de muncă directe ar putea creşte dacă programele și inițiativa în domeniu vor fi caracterizate de măsuri de însoțire, cum ar fi îmbunătățirea nivelulului de educație, de formare profesională, precum și alte forme de sprijin individualizat.

